গুৱাহাটী চিকিৎসা মহাবিদ্যালয় চিকিৎসালয়ৰ চৌহদত থকা কেন্সাৰ হস্পিটেলত ডিজিটেল নাৰ্ভ চেণ্টাৰ উদ্বোধন কৰিছে টাটা ট্ৰাষ্টৰ অধ্যক্ষ ৰতন টাটা আৰু স্বাস্থ্য মন্ত্ৰী ড০ হিমন্ত বিশ্ব শৰ্মাই। ফটো : য়ু বি।
টাটা ট্ৰাষ্টৰ অধীনত কলকাতা আৰু মুম্বাইৰ পাছতে গুৱাহাটীত আজি স্থাপন কৰা হ'ল ডিজিটেল নাৰ্ভ চেণ্টাৰ চমুকৈ ডি আই এন চি।
উল্লেখযোগ্য যে আজি গুৱাহাটী কেন্সাৰ হস্পিটেলত টাটা ট্ৰাষ্টৰ অধ্যক্ষ ৰতন টাটা আৰু ৰাজ্যৰ স্বাস্থ্য মন্ত্ৰী ড০ হিমন্ত বিশ্ব শৰ্মাই উদ্বোধন কৰে এই বিশেষ সেৱা।
অসমৰ কেন্সাৰ ৰোগীসকলৰ বাবে এয়া সঁচাকৈয়ে এক সু-খবৰ বুলি উদ্বোধন কৰাৰ পিছত এক সংবাদ মেলযোগে সদৰী কৰে স্বাস্থ্য মন্ত্ৰীগৰাকীয়ে।
তেওঁ লগতে এই ডিজিটেল ব্যৱস্থাৰ জৰিয়তে কেন্সাৰ ৰোগীসকলে কেনেকুৱা ধৰণৰ সুবিধা লাভ কৰিব পাৰিব সেই সম্পৰ্কে সংবাদমেলত উল্লেখ কৰে।
এই ব্যৱস্থাৰ জৰিয়তে এখন কেন্সাৰ হস্পিতালত বহিয়েই অন্য এখন হস্পিতালৰ চিকিৎসকসকলে চিকিৎসা প্ৰক্ৰিয়া আৰু প্ৰণালী সম্পৰ্কে আলোচনা কৰিব পাৰিব বুলিও তেওঁ সংবাদ মেলত কয়।
উল্লেখ্য যে কেন্সাৰ ৰোগীসকলে কম খৰচতে কেন্সাৰৰ চিকিৎসা কৰিব পাৰিব বুলি স্বাস্থ্য মন্ত্ৰীজনে সাংবাদিকক জানিবলৈ দিয়ে। তেওঁ কয় যে এজন কেন্সাৰ ৰোগীয়ে প্ৰথম কেম'থেৰাপিটো লোৱাৰ পিছত তেওঁৰ দ্বিতীয় কেম' ল'বৰ বাবে গুৱাহাটীত চিকিৎসাৰ বাবে আহিবলৈ অসুবিধা হ'লে বা যদি এল-৩ কেন্সাৰ হস্পিতালতো আহিব নোৱাৰে, তেওঁ গাঁৱৰ ভাৰছুৱেল কেম' চেণ্টাৰত কেম' থেৰাপি ল'ব পাৰিব। ডি আই এন চিৰ চিকিৎসক এজনে গাঁৱত থকা এম বি বি এছ এগৰাকীক ভিডিঅ' কনফাৰেন্সিঙৰ যোগেদি গাইড কৰি থাকিব বুলিও তেওঁ সংবাদমেলত কয়।
"কেন্সাৰ চিকিৎসা প্ৰক্ৰিয়াটোত এখন টিউমাৰ ব'ৰ্ড থাকে, য'ত ৬গৰাকী চিকিৎসকে বহি আলোচনা কৰিহে ৰোগীজনক কেনেকুৱা ধৰণৰ চিকিৎসা কৰিব সেইটো নিৰ্ণয় কৰে। চিকিৎসককেইজনে আলোচনা কৰাৰ পিছত যদিহে চিকিৎসা পদ্ধতিটো কি হ'ব সেইটো বিবেচনা কৰিব নোৱাৰে, তেতিয়া ডি আই এন চিত ভিডিঅ' কন্ফাৰেন্সিঙৰ জৰিয়তে অন্য দুখন ডি আই এন চিৰ অভিজ্ঞ চিকিৎসকৰ সৈতে চিকিৎসা পদ্ধতি সম্পৰ্কে আলোচনা কৰিব।" ড০ হিমন্ত বিশ্ব শৰ্মাই কয়।
উল্লেখযোগ্য যে অসম চৰকাৰৰ স্বাস্থ্য বিভাগ আৰু টাটা ট্ৰাষ্টৰ যৌথ বৰঙনিৰে অসমত ১৯খন কেন্সাৰ হস্পিতাল স্থাপনৰ বাবে এটা ফাউণ্ডেইশ্যন গঠন কৰা বুলি কালি এখন সংবাদমেল যোগে স্বাস্থ্য মন্ত্ৰী ড০ হিমন্ত বিশ্ব শৰ্মাই জানিবলৈ দিছিল। এই অভিলাষী আঁচনিখনৰ অংশ হিচাপেই আজিৰ ডিজিটেল নাৰ্ভ চেণ্টাৰটো স্থাপন কৰা হৈছে।
আনহাতে আজিৰ উদ্বোধনী সভাখনত টাটা ট্ৰাষ্টৰ অধ্যক্ষ ৰতন টাটা উপস্থিত আছিল যদিও সভাত কোনো বক্তব্য নাৰাখিলে বিশিষ্ট উদ্যোগপতি তথা জ্যেষ্ঠ নাগৰিকজনে।
জিম কৰি থাকোতেই হঠাতেই ঢলি পৰি আকস্মিক মৃত্যু যুৱতীৰ! (ভিডিঅ')
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
